Source: https://www.koda.ee/et/meie-moju/hetkel-kasil/riik-plaanib-laiendada-vaikeolletootjate-aktsiisisoodustust-ning-tosta
Timestamp: 2019-11-20 13:21:14+00:00

Document:
Riik plaanib laiendada väikeõlletootjate aktsiisisoodustust ning tõsta sigarettide aktsiisi | Eesti Kaubandus-Tööstuskoda
Riik plaanib laiendada väikeõlletootjate aktsiisisoodustust ning tõsta sigarettide aktsiisi
Rahandusministeerium on koostanud aktsiisiseaduse muutmise eelnõu, millega muu hulgas laiendatakse väikeõlletootjate aktsiisisoodustust, tõstetakse sigarettide ja suitsetamistubaka aktsiisi ning täpsustatakse aktsiisikauba maksumärgistamise põhimõtteid. Anna teada, mida arvad plaanitavatest muudatustest.
õlletootjaid
alkoholi ja tubakatoodete käitlejaid
Eelnõu kohaselt saab väikeõlletootja kasutada 50 protsendilist alkoholi aktsiisimäära soodustust, kui ta tootis eelmisel aastal õlut kuni 1,5 miljonit liitrit. Praegu on soodustuse saamise piir 0,6 miljonit liitrit (eelnõu § 1 punktid 4-8).
Eelnõu vähendab sigarettide 2020. aastaks planeeritud aktsiisitõusu 10 protsendilt 5 protsendini. Sigarettide aktsiis tõuseb eelnõu kohaselt 5 protsenti aastas ka aastatel 2021-2023 (eelnõu § 1 punktid 10-15 ja eelnõu § 2).
Suitsetamistubaka aktsiis suureneb eelnõu kohaselt 2021. aastal ca 8,3 protsenti ning 5 protsenti aastas aastatel 2022- 2023 (eelnõu § 1 punktid 16-18).
Eelnõu kohaselt peavad aktsiisistaatuseta ettevõtja ja registreeritud kaubasaaja valdama maksumärke aktsiisikauba teisest liikmesriigist vastuvõtmise ajal ja kinnitama need toodetele viivitamata. Kui nimetatud isikud ei ole maksumärke õigeaegselt tellinud ja nende valduses ei ole maksumärke aktsiisikauba vastuvõtmise ajal, tuleb aktsiisikaup paigutada aktsiisilattu (eelnõu § 1 punktid 9 ja 19).
Lisaks ei luba eelnõu enam alternatiivseid tubakatooteid maksumärgistada väljaspool aktsiisiladu või tolliladu (eelnõu § 1 punkt 19).
Eelnõu kaotab sigarettide ja suitsetamistubaka definitsioonist viite kuumutatavale tubakatootele. Lisaks lisandub aktsiisiseadusesse põhimõte, mille kohaselt kohaldatakse kuumutamise teel tarbimiseks mõeldud tubakat sisaldavale tubakatootele suitsetamistubaka maksustamise reegleid (eelnõu § 1 punktid 1-3).
Sigarettide ja suitsetamistubaka aktsiisitõusud aastateks 2021–2023 jõustatakse vastava aasta jaanuaris.
Alternatiivsete tubakatoodete maksumärgistamise nõue vaid aktsiisi- või tollilaos jõustatakse 2020. aasta 1. juulil.
Anna teada, mida arvad aktsiisiseaduse plaanitavatest muudatustest. Tagasisidet ootan hiljemalt 19. septembriks e-posti aadressile marko[at]koda.ee. Seejärel saadan ettevõtete tagasiside rahandusministeeriumile.
Aktsiisiseaduse muutmise eelnõu (.pdf)Muudatuste seletuskiri (.pdf)

References: § 1
 § 1
 § 2
 § 1
 § 1
 § 1
 § 1